১৯৯৮ ইবিতে ছাত্রলীগ–শিবির সংঘর্ষ

**১৯৯৮ ইবিতে ছাত্রলীগ–শিবির সংঘর্ষ** হলো কুষ্টিয়া ইসলামী বিশ্ববিদ্যালয় ক্যাম্পাসে ক্ষমতা বিস্তার নিয়ে ১৯৯৮ সালের ৩১ অক্টোবরে সংঘঠিত বাংলাদেশ ছাত্রলীগের ও বাংলাদেশ ইসলামি ছাত্রশিবিরের মধ্যকার রাজনৈতিক দ্বন্দ ও সহিংসতা। ঐদিন সকাল ১১ টা থেকে বিকাল ৩টা পর্যন্ত বন্দুকযুদ্ধসহ নানা কায়দায় মারামারি চলতে থাকে, এতে দুইজন নিহত এবং কমপক্ষে ৫০–১০০ জন আহত হয়। এই ছাত্র সংঘাত থামাতে আগ্রাসী ভূমিকায় পুলিশের গুলিতে দুইজন শিক্ষার্থী মৃত্যুবরণ করে। দৈনিক সংবাদ এটিকে ইসলামী বিশ্ববিদ্যালয়ের ছাত্র রাজনীতির সবচেয়ে সহিংস ঘটনা বলে উল্লেখ করেছে।

## প্রেক্ষাপট
ইবি ক্যাম্পাসে ছাত্রলীগের সাথে শিবির সাংঘর্ষিক অবস্থান অনেক আগে থেকেই বিদ্যামান ছিলো। এই বিশেষ ঘটনার সূত্রপাত হয় ১৯৯৫ এর অক্টোবর মাসে। তৎকালীন ছাত্রশিবিরের কেন্দ্রীয় নেতা ও ইবি সভাপতি মো. নজরুল ইসলাম সেই সময় ৬ টি মামলায় অভিযুক্ত ছিলেন, তাকে ২৯ অক্টোবর ১৯৯৮ সালে গ্রেপ্তার করা হয়। গ্রেপ্তারের পর থেকেই ইবি শিবির মিথ্যা মামলা দাবি করে তাদের নেতাকে মুক্ত করার জন্য নানা উদ্যোগ ও প্রচেষ্টা করতে থাকে। এই শিবির নেতাকে মুক্ত করতে ১৯৯৮ সালের ৩১ অক্টোবর ইবি ছাত্রশিবির ক্যাম্পাসে ধর্মঘট আহবান করে। ছাত্রশিবির ক্লাস শুরুর পরে বেলা ১১ টার দিকে মিছিল বের করে এবং মিছিল পরবর্তী সমাবেশ ও বক্তব্য আয়োজন করে। এর কিছু সময় পরে ছাত্রলীগ পাল্টা কর্মসূচি হিসাবে ক্যাম্পাসে ধর্মঘটের বিরোধিতা করে *ধর্মঘট মানিনা, ধর্মঘট মানিনা* বলে বিক্ষোভ মিছিল বের করে। এই সময় শিবির কর্মীরা ছাত্রলীগের মিছিলে ধাওয়া দেয়, এরপরে ধাওয়া-পাল্টা একসময় সহিংসতায় রূপ নেয়। তবে দ্য ডেইলি স্টার পত্রিকা ক্যাম্পাস সূত্র দিয়ে বর্ণনা করেছে, ছাত্রলীগ ১২.২০ এর দিকে প্রথমে শিবিরের উপরে ধাওয়া দেওয়ার মাধ্যমে এই সহিংসতা শুরু হয়।

## সহিংস সংঘর্ষ
দুই পক্ষের ধাওয়া-পাল্টা ধাওয়া একসময় বন্দুকযুদ্ধে রূপ নেয়, উভয় সংগঠনই গেরিলা কায়দায় প্রায় ২০০ এর অধিক গুলি ছোড়াছুড়ি করে। সেই সময়ে ক্যাম্পাস গাছপালার পরিপূর্ণ ছিলো। ফলে এই ঘটনায় ক্যাম্পাসে রীতিমত আতংক ও ভীতি ছড়িয়ে পরে এবং অধিকাংশ শিক্ষার্থী ক্যাম্পাস ছেড়ে বাইরে অবস্থান নেয়। পুলিশ দুপুর ১২ টার দিকে উভয় পক্ষকে ছত্রভঙ্গ করতে একাধিকবার লাঠিচার্জ এবং পরে ১০০ এর অধিক টিয়ার গ্যাসের শেল নিক্ষেপ করিয়াও ব্যর্থ হয়। বেলা ১ টার দিকে ছাত্রশিবির গুলি ছোড়ার মাধ্যমে প্রচণ্ড চাপ সৃষ্টি করলে ছাত্রলীগ ক্যাম্পাস ছাড়তে বাধ্য হয়।

এসব গুলাগুলির সময় উপাচার্য কায়েস উদ্দিন ও তার বাসভবনকে নিরাপদ রাখার জন্য তার বাসা সামনে পুলিশের সদস্যরা অবস্থান নিয়েছিলো। এই গুলাগুলির এক পর্যায়ে কোন একটি পক্ষের গুলিতে লুতফর রহমান ও ভরত কুমার গুলিবিদ্ধ হলে কুষ্টিয়া থানা পুলিশ উত্তেজিত হয়ে পরে এবং ছাত্রদের বিরুদ্ধে মারমুখী অবস্থানে যাওয়ার প্রচেষ্টা করে। পুলিশ সদস্যরা গুলির চালানোর অনুমতির জন্য ম্যাজিস্ট্রেটের উপর চাপ সৃষ্টি করে, এমনকি ম্যাজিস্ট্রেট রেজাউল হককে কলার ধরে টেনে নিয়ে এসে পুরাতন বিজ্ঞান ভবনের সামনে ফেলে দেয়। পুলিশ সদস্যরা প্রচণ্ড চাপ সৃষ্টি করে ম্যাজিস্ট্রেট থেকে গুলি চালানোর অনুমতি আদায় করে নেয়।

বেলা ২.৩০ এর দিকে পুলিশ সদস্যরা, বিশেষত কুষ্টিয়া থানা পুলিশ সদস্যরা গুলি চালানো শিক্ষার্থীদের উপর পাল্টা গুলি চালানো শুরু করে। পুলিশের প্রচণ্ড গুলি বর্ষণ ও অ্যামবুশের ফলে শিক্ষার্থীরা পিছু হটতে হটতে আবাসিক হল এলাকায় জড়ো হয়। সেখানেও পুলিশ সদস্যরা শিক্ষার্থীদের উপর গুলিবর্ষণ করতে থাকে। বেলা ৩.০০ টার দিকে মোহাম্মদ মহসীন প্রথম বর্ষের ফাইনাল পরীক্ষা দিয়ে ক্রিকেট মাঠ দিয়ে হলের দিকে আসার সময় বুকের বাম পাশে গুলিবিদ্ধ হোন। পুলিশের এরকম নির্বিচার গোলাগুলিতে অন্তত ১২-১৪ জন ব্যক্তি গুলিবিদ্ধ হয়।

এই সহিংস ঘটনায় দুইজন শিক্ষার্থী পুলিশের গুলিতে গুলিবিদ্ধ হয়ে নিহত হোন। এছাড়াও অন্তত ২০ জন শিক্ষার্থী ও কয়েকজন পুলিশ সদস্য গুলিবিদ্ধ হোন, জরুরি ভিত্তিতে অধিকাংশদের কুষ্টিয়া সরকারি হাসপাতালে ভর্তি করা হয়। মহসিনকে শিক্ষার্থী ঢাকায় হাসপাতালে মৃত্যুবরণ করেন।

### নিহত শিক্ষার্থী

### বুলেট বিদ্ধ ব্যক্তি
বুলেটবিদ্ধ ব্যক্তিদের মধ্যে ছাত্রশিবিরের নাজিম উদ্দিন, আল মামুন গুরুতরভাবে আহত হোন, তাদেরকে ঢাকা স্থানান্তরিত করা হয়। এছাড়াও পুলিশের লাঠি চার্জে সাধারণ শিক্ষার্থী, শিক্ষক, সাংবাদিকসহ অনেকে আহত হয়। 

## ঘটনাপ্রবাহ
কুষ্টিয়া ইসলামী বিশ্ববিদ্যালয়ের এই বন্দুক যুদ্ধের ঘটনায় বেশ কয়েকদিন ধরে পত্রিকার হেডলাইন হয়েছিলো। শোকসভা, প্রতিবাদ, হরতাল, বিক্ষোভ, ঘেরাও কর্মসূচিসহ ঘটনার পরিক্রমার মধ্যে দিয়ে ঘটনাটি প্রবাহিত হতে থাকে। কিছু পত্রিকা উল্লেখ করেছে, এটি ইসলামী বিশ্ববিদ্যালয়ের সবচেয়ে সহিংস ঘটনা। এই ঘটনায় উপাচার্য কায়েস উদ্দিন ৯ নভেম্বর পর্যন্ত বিশ্ববিদ্যালয় বন্ধ ঘোষণা করেন।

### ৩১ অক্টোবর
৩১ তারিখ হলো এই সহিংস ঘটনার দিন, যদিও ঘটনার প্রেক্ষাপট আরো দুই দিন আগে থেকে শুরু হয়েছিলো। এই দিনের সহিংস ঘটনায় দুইজন মৃত্যুবরণ, ২০-২৫ জন গুলিবিদ্ধ এবং অন্তত ১০০ জন আহত হয়। এসবের পাশাপাশি মেয়েদের হলের একজন হল প্রভোস্ট ড. আব্দুস সাত্তার এই মারামারির মধ্যে পরে গিয়ে শারীরিকভাবে লাঞ্ছনার শিকার হোন। এসব সহিংস গোলাগুলির পরে উপাচার্য কায়েস উদ্দিন জরুরি আলোচনা করে পুলিশের উপর ক্যাম্পাস নিরাপত্তার ভার বুঝিয়ে দেন। শিক্ষার্থীদের রাত ৮ টার মধ্যে হল ছেড়ে দিতে বলেন, আর এটা অসম্ভব হলে পরের দিন সকালেই সবাইকে হল ছেড়ে দিতে নির্দেশ প্রদান করেন। এই ছাত্রলীগ-ছাত্রশিবির-পুলিশ ত্রিমুখী সংঘর্ষের পাশাপাশি জাতীয়দাবাদী ছাত্রদলও ক্যাম্পাসে মিছিল বের করে এবং পুরাতন বিজ্ঞান অনুষদে বোমাবাজি করে।

### ১ নভেম্বর
১ নভেম্বর ছাত্রশিবির মহসিনের লাশ নিয়ে ঝিনাইদহ শহরে প্রতিবাদ মিছিল বের করে, এছাড়াও ছাত্রশিবির পরের দিন কুষ্টিয়া ও ঝিনাইদহ শহরে হরতাল পালনের আহবান করে। এইদিনে জানা যায় গুলিবিদ্ধ নাজিম উদ্দিনও মৃত্যুর সাথে পাঞ্জা লড়ছে। ঘটনার তদন্তের জন্য উপাচার্য ড. আশরাফ আলীকে প্রধান করে ৫ সদস্যের একটি তদন্ত কমিটি গঠন করা হয় এবং ১৫ নভেম্বরের মধ্যে বিস্তারিত রিপোর্ট জমা দিতে বলা হয়। বিশ্ববিদালয় কর্তৃপক্ষ সাংবাদিক ও পুলিশ সদস্য ব্যতিত বহিরাগতের প্রবেশাধিকার নিষেধ করে দেয়। ছাত্রলীগ ক্যাম্পাসে প্রবেশ না করতে পেরে নিকটস্থ শেখপাড়া বাজারে বিক্ষোভ মিছিল করে। কিছু পুলিশ সদস্য গুলিবিদ্ধ হওয়ায় কুষ্টিয়া থানা পুলিশ ছাত্রলীগ ও ছাত্রশিবিরের বিরুদ্ধে একটি মামলা দায়ের করে। এবং ক্যাম্পাসের নিরাপত্তা বৃদ্ধিতে আনুমানিক ৩০০ পুলিশ মোতায়েন করা হয়। 

### ২ নভেম্বর
২ নভেম্বর ছাত্রশিবির ঘোষণা দিয়ে কুষ্টিয়া ও ঝিনাইদহ শহরে অর্ধদিবস হরতাল পালন করে ফলে হরতালকে কেন্দ্র করে পুলিশের নিরাপত্তা বৃদ্ধি করা হয়। হরতাল শেষে বিক্ষোভ সমাবেশে তারা পরের দিন ভিসি অফিস ঘেরাও কর্মসূচি ঘোষণা দেয়। এরপরে ছাত্রশিবির কুষ্টিয়া মডেল থানায় ছাত্রলীগের ২৩/২৪ জন নেতাকর্মীর বিরুদ্ধে দুইটা পৃথক মামলা দায়ের করে।

### ৩ নভেম্বর
পূর্বঘোষিত কর্মসূচি অনুসারে শিবিরকর্মীরা ক্যাম্পাসে ভিসি অফিস ঘেরাও করার জন্য প্রধান ফটকে জড়ো হোন। তবে পুলিশি বাধার কারণে ক্যাম্পাসে করতে পারেনা, তখন মহসিন ও আল মামুনের খুনিদের গ্রেপ্তারসহ ৫ দফা দাবি নিয়ে একটি প্রতিনিধিদল উপাচার্যের সঙ্গে সাক্ষাৎ করে। পরে শিবিরকর্মীরা প্রধান ফটকের সামনে ও শেখপাড়া বাজারে বিক্ষোভ মিছিল ও সমাবেশ করে এবং পরের দিন ডিসি অফিস ঘেরাও কর্মসূচি ঘোষণা করে। ৩ তারিখে ছাত্রলীগের সদস্যরা এই ঘটনায় শিবির ও পুলিশকে দায়ী করে থানায় মামলা করে। ঘটনার দিন ম্যাজিস্ট্রেটকে লাঞ্ছিত করার অপরাধে এসআই শামসুল হুদাকে সাময়িক বরখাস্ত করা হয় এবং উক্ত দিন দায়িত্বে অবহেলা করার জন্য ভেড়ামারা থানার এএসপি গোলাম কিবরিয়াকে কারণ দর্শানোর নোটিশ দেওয়া হয়েছে।

### ৪ নভেম্বর
জামায়াতে ইসলামী ৪ নভেম্বর পল্টন মোড়ে ইবিতে ছাত্র শিবিরের দুই সদস্য হত্যার প্রতিবাদে প্রতিবাদ সমাবেশের আয়োজন করে। ৪ তারিখ পর্যন্ত এই ঘটনায় মোট ৪ টা মামলা হয়, মামলাগুলোতে মোট ২৮৫ জনকে আসামি করা হয়। ছাত্রশিবির কুষ্টিয়া ও ঝিনাইদহ শহরে মহসিন ও আল মামুন হত্যাকাণ্ডের জন্য শোক র‍্যালি বের করে এবং সমাবেশে জেলা প্রশাসকের নিকট স্মারকলিপি প্রদানের কর্মসূচি দেয়।

### ৫ নভেম্বর
ইবিতে ছাত্র শিবিরের দুই সদস্য হত্যার প্রতিবাদে বাংলাদেশ জামায়াতে ইসলামী ৫ নভেম্বর প্রতিবাদ দিবস ঘোষণা করে। একই তারিখে ক্যাম্পাসে নিহত দুইজনের জন্য বিশ্ববিদ্যালয় শিক্ষক সমিতি শোক র‍্যালি বের করে এবং সমবেদনা জ্ঞাপন করে। নিহত মহসিনের পিতা মাওলানা নেছারউদ্দিন মাস্টার ঝিনাইদহে মোনাজাত ও প্রতিবাদসভা আয়োজন করে।

### ৬ নভেম্বর
ছাত্রলীগ ও শিবির ইবি প্রধান ফটকে ৭ নভেম্বর অবস্থান কর্মসূচির ঘোষণা দেয়, এবং মুখোমুখি অবস্থান নেয়। দুই দলের শিক্ষার্থীরা মিলে মারামারি করার জন্য অন্তত ৫০০ জন ক্যাম্পাসের আশেপাশের এলাকায় জড়ো হয়, তবে প্রক্টরের সমঝোতায় কোন ঝামেলা হয়নি। পাশাপাশি সম্ভাব্য মারামারি ও সহিংসতা এড়াতে বিশ্ববিদ্যালয় কর্তৃপক্ষ ক্যাম্পাস এলাকায় ১৪৪ ধারা জারি করে এবং অনিদিষ্ট সময়ের জন্য ক্যাম্পাস বন্ধ ঘোষণা করে দেয়।

## প্রতিবাদ
১ নভেম্বর ঘটনার পরের দিনই বিশ্ববিদ্যালয় শিক্ষক সমিতি, শিক্ষক সংগঠন শাপলা ফোরাম, জিয়া পরিষদ ও গ্রীন ফোরাম এই সহিংসতা ও হত্যাকাণ্ডের নিন্দাজ্ঞাপন করেন। এসব শিক্ষক সংগঠন পুলিশের ভূমিকা নিয়ে প্রশ্ন তোলে এবং হত্যাকাণ্ডের জন্য পুলিশের পদক্ষেপকে দায়ী করে। ২ নভেম্বর বাংলাদেশের বুদ্ধিজীবী, রাষ্ট্রের সচেতন নাগরিক এই ঘটনা ও সামসময়িক জাবির ছাত্রলীগের ধর্ষণ সংস্কৃতি প্রতিবাদে ঢাকা শহীদ মিনারের পাদদেশে সমাবেশ ও সাংবাদিক সম্মেলন করেন। 

## আরো দেখুন

* ইসলামী বিশ্ববিদ্যালয়, কুষ্টিয়ার ইতিহাস 
* ২০১৪-এ ইবিতে শিক্ষার্থী মৃত্যু ও বিক্ষোভ
* ওয়ালিউল্লাহ ও আল-মুকাদ্দাস অপহরণ

## তথ্যসূত্র

## বহিঃসংযোগ

* ইত্তেফাক পত্রিকার ১ নভেম্বর ১৯৯৮ তারিখে পুরো ঘটনা (১ম পৃষ্ঠা)
* ইত্তেফাক পত্রিকার ২ নভেম্বর ১৯৯৮ তারিখে পরের দিনের ঘটনা (১ম পৃষ্ঠা)

বিষয়শ্রেণী:১৯৯৮-এ বাংলাদেশ
বিষয়শ্রেণী:১৯৯৮-এ বাংলাদেশে অপরাধ
বিষয়শ্রেণী:ইসলামী বিশ্ববিদ্যালয়, বাংলাদেশ
বিষয়শ্রেণী:বাংলাদেশ ছাত্রলীগ
বিষয়শ্রেণী:বাংলাদেশ ইসলামী ছাত্রশিবির
বিষয়শ্রেণী:কুষ্টিয়ার ইতিহাস
বিষয়শ্রেণী:বাংলাদেশের বিশ্ববিদ্যালয় ক্যাম্পাসের ঘটনা
বিষয়শ্রেণী:বাংলাদেশের রাজনৈতিক ইতিহাস
বিষয়শ্রেণী:বাংলাদেশে পুলিশি নৃশংসতা